ఆకుల శ్రీధర్

డా. ఆకుల శ్రీధర్, తెలంగాణ రాష్ట్రానికి చెందిన కర్రసాము కళాకారుడు. తెలుగు విశ్వవిద్యాయలం నుండి కర్రసాములో పీహెచ్‌డీ పూర్తిచేసిన శ్రీధర్ అపూర్వ కళా సాహితి అకాడమీ అనే సంస్థను స్థాపించి కర్ర, కత్తిసాములో శిక్షణ ఇస్తున్నాడు.

జననం, విద్యాభ్యాసం
ఆకుల శ్రీధర్ 1977 డిసెంబరు 17న తెలంగాణ రాష్ట్రం, పెద్దపల్లి జిల్లా, రామగుండం మండలం, గోదావరిఖనిలో ఆకుల సూరయ్య, రాజేశ్వరి దంపతులకు జన్మించాడు. 8ఇంక్లైన్ కాలనీ లో ఇంటర్ పూర్తిచేసి, భద్రాచలం జిల్లా, కొత్తగూడెంలో శ్రీ రామచంద్ర డిగ్రీ కాలేజీలో డిగ్రీ, ఆ తరువాత హైదరాబాదులోని తెలుగు విశ్వవిద్యాలయంలో ఎం.ఏ జానపద కళలు ఎం.ఫిల్డ్ చేసి పిహెచ్.డి కర్రసాము ప్రదర్శన పద్ధతులు – విశ్లేషణ అనే అంశంపై ఆచార్య చిగిచర్ల కృష్ణారెడ్డి పర్యవేక్షణలో  2015లో తెలంగాణ గవర్నర్ నరసింహన్ చేతుల మీదుగా డాక్టరేటు పట్టాను అందుకున్నాడు.

కళారంగ జీవితం 
శ్రీధర్ తండ్రి ఆకుల సూరయ్య కూడా గాయకుడిగా, నటుడిగా, నృత్యకారుడిగా, వ్యాయామకారుడిగా, కుస్తీదారుడిగా గుర్తింపు పొందాడు. సింగరేణి గని కార్మికుడిగా విధులు నిర్వహిస్తున్న సమయంలో సింగరేణి తరుపున వెళ్ళి రాష్ట్రీయ, జాతీయ స్థాయిలో పాల్గొని సింగరేణికి మంచి గుర్తింపు తెచ్చాడు. 2010 జాతీయ స్థాయి బాడీ బిల్డింగులో మిస్టర్ తెలంగాణ టైటిలును కూడా కైవసం చేసుకున్నాడు. తండ్రి బాటలోనే శ్రీధర్ కళారంగంలో అడుగులు వేశాడు. కర్రసాము గురువు కంతి పోషం, మాజీ ఎమ్మెల్యే మాల మల్లేశం వద్ద 10వ ఏటనే కర్రసాములో శిక్షణ తీసుకున్నాడు.  

ప్రదర్శనలు

 2020, 2021, 2022 సంవత్సరాలలో శివరాత్రి సందర్భంగా వేములవాడలోని రాజరాజేశ్వరి దేవాలయం సన్నిధానంలో కర్రసాము ప్రదర్శన
 2020 మార్చి 8న అంతర్జాతీయ మహిళా దినోత్సవం సందర్భంగా రాజ్ భవన్ లో గవర్నర్ తమిళసై సమక్షంలో కర్రసాము ప్రదర్శన
 సౌత్ సెంట్రల్ జోన్ కల్చరల్ కమిటీ నిర్వహించిన భారత్ మాత మహా హారతి ఆజాది కా అమృత్ మహోత్సవ్ లో కర్రసాము ప్రదర్శన
 2021, 2022 సంవత్సరాలలో ఆగష్టు 15న గోల్కొండ కోటపై భారత స్వాతంత్ర్య వేడుకలు సందర్భంగా కర్రసాము ప్రదర్శన

శిక్షణ 
తెలంగాణ భాషా సాంస్కృతిక శాఖ సహకారంతో రవీంద్రభారతిలో యుద్ధ విద్యలైన కర్ర, కత్తి సాములో శిక్షణ అందించాడు.

పురస్కారాలు 

 కర్రసాము కళారత్న అవార్డు (కడప, ఆంధ్రప్రదేశ్)  
 సింగిడి అవార్డు (2021 డిసెంబరు, రవీంద్రభారతి, హైదరబాదు)

మూలాలు

1977 జననాలు
పెద్దపల్లి జిల్లా వ్యక్తులు
తెలుగు విశ్వవిద్యాలయం పూర్వ విద్యార్థులు